Rowers slaan binne paar uur toe op twee vulstasiesArgieffoto (Foto: Activ-Michoko, Pixabay) Polisie in die Oos-Kaap het hul kommer uitgespreek oor ’n reeks gewapende rooftogte by vulstasies in die Nelson Mandelabaai-omgewing. Kapt. Andre Beetge, woordvoerder van die polisie, het gesê vier gewapende mans het Vrydagaand op ’n Sasol-vulstasie in Nzungastraat in Motherwell toegeslaan. Die voorval het omstreeks 20:30 plaasgevind. ’n Onbekende hoeveelheid kontant, sigarette en drie selfone is tydens die aanval gebuit. Dit kom slegs ’n paar ure nadat mans omstreeks 18:00 ’n Fidelity-sekuriteitswag by ’n Caltex-vulstasie in Struandale beroof het. ’n Onbekende hoeveelheid kontant is gesteel, asook leë houers waarin kontant in die kluis gestoor word. Niemand is tydens die voorval beseer nie. Polisie het vulstasies gewaarsku om paraat te wees en sekuriteit op te skerp.